Kommissionens forordning (EF) nr. 1517/2002

af 23. august 2002

om gennemførelsesbestemmelser til Rådets forordning (EØF) nr. 2019/93 om særlige foranstaltninger til fordel for de mindre øer i Det Ægæiske Hav, for så vidt angår dyrkning af visse landbrugsprodukter, spisekartofler og læggekartofler

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2019/93 af 19. juli 1993 om særlige foranstaltninger for visse landbrugsprodukter til fordel for de mindre øer i Det Ægæiske Hav(1), senest ændret ved forordning (EF) nr. 442/2002(2), særlig artikel 8, stk. 2, og

ud fra følgende betragtninger:

(1) I artikel 8 i forordning (EØF) nr. 2019/93 er der fastsat en hektarstøtte for dyrkning af spisekartofler og for dyrkning af læggekartofler for et dyrket og høstet areal på højst 2200 ha pr. år. Der er fastsat gennemførelsesbestemmelser til denne ordning ved Kommissionens forordning (EF) nr. 3404/93(3) om gennemførelsesbestemmelser til forordning (EØF) nr. 2019/93. Der bør foretages tekniske ændringer af disse regler, bl.a. når det gælder kontrolbestemmelserne og følgerne af manglende overholdelse af disse bestemmelser, og for at skabe større klarhed og administrativ effektivitet bør reglerne omarbejdes fuldstændigt.

(2) For at opnå den i artikel 8 i forordning (EØF) nr. 2019/93 fastsatte støtte skal de pågældende producenter indgive støtteansøgninger. Der bør fastsættes en frist for indgivelse af disse ansøgninger, så der kan foretages den nødvendige kontrol på stedet for at sikre, at støtteordningen anvendes korrekt. Fristen bør differentieres efter det økonomiske mål, som kartoffeldyrkningen sigter imod. Som følge af varigheden af kartoffeldyrkningens cyklus bør der også fastsættes tre forskellige frister for indgivelse af støtteansøgninger for denne afgrøde.

(3) Der bør indføres en kontrolordning for at sikre en korrekt anvendelse af de gennemførelsesforanstaltninger, som de græske myndigheder vedtager. Det bør endvidere fastsættes, at der regelmæssigt skal sendes meddelelser til Kommissionen.

(4) Forordning (EF) nr. 3404/93 bør derfor ophæves.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Humle -

UDSTEDT FØLGENDE FORORDNING:

Artikel 1

1. Støtten til dyrkning af spisekartofler henhørende under KN-kode 0701 90 50 og 0701 90 90 samt til dyrkning af læggekartofler henhørende under KN-kode 0701 10 00, jf. artikel 8 i forordning (EØF) nr. 2019/93, udbetales for arealer,

a) der mindst er på 0,1 ha

b) der er tilsået, og på hvilke alt det normale dyrkningsarbejde er udført

c) der er omfattet af en støtteansøgning i overensstemmelse med artikel 2 i nærværende forordning, idet en sådan ansøgning samtidig betragtes som en anmeldelse af det dyrkede areal.

Støttebeløbet fastsættes til 603 EUR pr. ha.

2. For læggekartofler udbetales støtten desuden kun, hvis de høstede kartofler er certificeret i overensstemmelse med Rådets direktiv 66/403/EØF(4). Hvis de ikke er certificeret, anses ansøgningen for at vedrøre spisekartofler.

3. Er produktets modningsfase ikke nået, accepterer de græske myndigheder kun, at retten til støtte bevares, hvis der foreligger force majeure, eller hvis der har været tale om naturkatastrofer, der har påvirket ansøgerens areal væsentligt.

Den påberåbte force majeure eller naturkatastroferne meddeles senest ti arbejdsdage efter deres indtræden til de græske myndigheder. Beviset herfor føres senest en måned fra nævnte meddelelse.

Grækenland underretter straks Kommissionen om de tilfælde, der accepteres som force majeure eller naturkatastrofer, der kan berettige til, at retten til støtte bevares.

Artikel 2

1. Interesserede producenter indgiver en støtteansøgning til det ansvarlige græske organ.

2. Støtteansøgninger indgives i en periode, som de græske myndigheder fastlægger, dog senest inden for følgende frister:

a) den 30. september hvert år for kartofler, hvis høst forventes i perioden fra den 1. november til den 31. marts det følgende år

b) den 10. marts hvert år for kartofler, hvis høst forventes i perioden fra den 1. april til den 31. juli samme år

c) den 15. maj hvert år for kartofler, hvis høst forventes i perioden fra den 1. august til den 31. oktober samme år.

3. Medmindre der foreligger force majeure, fører for sen indgivelse af en ansøgning til en nedsættelse på 20 % af støttebeløbet. Ved en forsinkelse på over 20 dage afvises ansøgningen.

4. Støtteansøgningen skal mindst indeholde følgende oplysninger:

a) ansøgerens fulde navn og adresse

b) de dyrkede arealer angivet i ha og ar samt deres matrikelnummer eller en angivelse, som det organ, der kontrollerer arealerne, har anerkendt som ligestillet hermed

c) læggedato

d) det pågældende produkt, især om det drejer sig om spisekartofler eller læggekartofler

e) den forventede høstdato.

5. Overstiger det samlede areal, som der ansøges om støtte for, det i artikel 8 i forordning (EØF) nr. 2019/93 omhandlede maksimumsareal, fastsætter de græske myndigheder en ensartet nedsættelseskoefficient, der finder anvendelse på alle ansøgninger.

Artikel 3

1. Grækenland meddeler senest den 30. oktober hvert år Kommissionen et overslag over det samlede areal, som der vil blive ansøgt om støtte for for det følgende produktionsår, idet der skelnes mellem nye kartofler, spisekartofler og læggekartofler.

2. Hvert år, senest den 30. august for så vidt angår nye kartofler og senest den 31. december for så vidt angår spisekartofler og læggekartofler, meddeler Grækenland Kommissionen følgende oplysninger:

a) det samlede areal, der er ansøgt om støtte for

b) i givet faldt den anvendte nedsættelseskoefficient

c) det kontrollerede areal

d) det konstaterede antal uregelmæssigheder og det berørte areal i hvert præfektur.

Artikel 4

De nationale myndigheder træffer alle nødvendige foranstaltninger for at sikre, at betingelserne overholdes for ydelsen af den støtte, der er fastsat i artikel 8 i forordning (EØF) nr. 2019/93.

Der gennemføres kontrol i form af administrativ kontrol og kontrol på stedet. Den administrative kontrol skal være udtømmende og skal omfatte krydskontrol med bl.a. data fra det integrerede forvaltnings- og kontrolsystem.

På grundlag af en risikoanalyse gennemfører de nationale myndigheder stikprøvekontrol på stedet af et antal støtteansøgninger, der repræsenterer mindst 10 % af støttemodtagerne i hvert præfektur.

Grækenland fastlægger kriterierne for udvælgelsen af de arealer, der skal kontrolleres, og giver Kommissionen meddelelse herom. Disse kriterier skal sikre, at der udvælges et repræsentativt udsnit.

Kontrollen på stedet omfatter opmåling af alle de arealer, der er omfattet af ansøgningen. Afsløres der mange uregelmæssigheder i et givet præfektur, foretager myndighederne supplerende kontrol det pågældende år, ligesom de forhøjer procentdelen for de ansøgninger, der det følgende produktionsår skal kontrolleres i det pågældende præfektur.

Artikel 5

1. Er en støtte udbetalt uretmæssigt, inddriver de ansvarlige organer de udbetalte beløb, forhøjet med renter beregnet for perioden mellem udbetalingen og modtagerens tilbagebetaling af den uretmæssigt udbetalte støtte.

Skyldes det uretmæssige beløb urigtige erklæringer, urigtige dokumenter eller en alvorlig forsømmelse fra støttemodtagerens side, pålægges der en straf lig med det uretmæssige beløb. Rentesatsen er den sats, som Den Europæiske Centralbank anvender ved sine vigtigste refinansieringstransaktioner, og som offentliggøres i De Europæiske Fællesskabers Tidende, C-udgaven, og som gælder på datoen for den uretmæssige udbetaling, forhøjet med tre procentpoint.

2. De inddrevne beløb indbetales til de udbetalende organer, der trækker dem fra de udgifter, som Den Europæiske Udviklings- og Garantifond for Landbruget finansierer.

Artikel 6

Forordning (EF) nr. 3404/93 ophæves.

Artikel 7

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. august 2002.

På Kommissionens vegne

Franz Fischler

Medlem af Kommissionen

(1) EFT L 184 af 27.7.1993, s. 1.

(2) EFT L 68 af 12.3.2002, s. 4.

(3) EFT L 310 af 14.12.1993, s. 7.

(4) EFT 125 af 11.7.1966, s. 2320/66.